## dachser_inteligent_logistics

Tlačová správa Bratislava 5. 12. 2018

**Dachser získal certifikáciu CEIV Pharma od Medzinárodného združenia leteckej dopravy (IATA)**

**Pobočka Dachseru na frankfurtskom letisku získala certifikát pre prepravu biologických a zdravotných materiálov.**

**Vďaka rozvoju v oblasti prepravy biologických a zdravotných materiálov získal Dachser pre svoju pobočku na letisku vo Frankfurte certifikáciu CEIV Pharma (Center of Excellence for Independent Validators in Pharmaceutical Logistics) udeľovanú Medzinárodným združením leteckej dopravy (IATA).**

Nároky na prepravu biologických a zdravotných materiálov sú vysoké. Liečivá a ďalšie farmaceutické produkty sú často citlivé na teplotu, ide o urgentné zásielky, s ktorými sa musí zaobchádzať v súlade s komplexným regulačným prostredím. Okrem priemyselných štandardov je pre certifikáciu CEIV Pharma potrebné splniť špecifické požiadavky pre prepravcu farmaceutických produktov s ohľadom na bezpečnosť, správnosť a efektívnosť služieb nákladnej leteckej dopravy.*„Certifikácia IATA je kľúčová pre našu globálnu stratégiu rozvoja nákladnej leteckej prepravy,”* hovorí Jochen Müller, COO leteckej a lodnej logistiky v DACHSER. *„Zaručuje zákazníkom najvyšší štandard a kvalitu služieb v oblasti prepravy biologických a zdravotných materiálov prostredníctvom jednotných procesov a harmonizovanej siete."*

Celý proces certifikácie začal v roku 2017: pre získanie certifikátu CEIV Pharma boli vyžadované interné a externé školenia, preskúmanie postupov pri manipulácii so zásielkami biologických a zdravotných materiálov v prostredí, kde je regulovaná teplota, a rozsiahle zhodnotenie týchto celých procesov dvoma nezávislými  posudzovateľmi.

*„Naším cieľom je zabezpečiť tie najvyššie medzinárodné štandardy v oblasti prepravy citlivých produktov,*” hovorí Timo Stroh, riaditeľ globálnej leteckej nákladnej dopravy pre Dachser. *„Našim zákazníkom to prináša mnoho výhod. Sme radi, že naša firma bude hrať významnú úlohu v doručovaní liekov, ktoré môžu zachraňovať životy, a v budúcom roku budeme pokračovať v rozširovaní našich pobočiek schopných nakladať s biologickými a zdravotnými materiály.”*

*„IATA je potešená vzrastajúcim záujmom lídrov v oblasti služieb leteckej prepravy ako je Dachser zabezpečovať tie najvyššie štandardy požadované pre prepravu citlivých farmaceutických produktov,“* hovorí Glyn Hughes, Global Head of Cargo pre IATA. *„Kvalita nákladnej leteckej prepravy sa najviac ukáže, ak sú využívané tie najlepšie postupy v príslušných harmonizovaných procesoch, zvlášť keď ide na prepravu nákladu, akým sú lieky, ktoré môžu potenciálne zachrániť niečí život.“*

CEIV Pharma ponúka farmaceutickému priemyslu celosvetovo platnú a uznávanú certifikáciu pre nakladanie s farmaceutickými výrobkami, ktorá nielen spĺňa, ale i prevyšuje medzinárodné štandardy a odporúčania. Patria medzi ne Zásady správnej distribučnej praxe (GDP) Európskej únie a Svetovej zdravotníckej organizácie, Liekopisné štandardy USA a Regulácia kontroly teplôt IATA.

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 4 pobočky – v Bratislave, Lozorne, Martine a Košiciach, v ktorých pracuje 186 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 29 100 ľudí v 396 pobočkách v 44 krajinách sveta. Za rok 2017 zrealizoval cca 81,7 miliónov zásielok s hmotnosťou 39,8 miliónov ton. Celkový obrat koncernu DACHSER v roku 2017 predstavoval 6,12 miliárd eur. Pre viac informácií navštívte [www.dachser.sk](http://www.dachser.sk).